На основу члана 19. став 2. Уредбе о буџетском рачуноводству („Службени гласник РСˮ, бр. 125/03, 12/06, 27/20 и 3/25), а у вези са чланом 75а став 3. тачка 6) Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13 – исправка, 108/13, 142/14, 68/15 – др. закон, 103/15, 99/16, 113/17, 95/18, 31/19, 72/19, 149/20, 118/21, 118/21 – др. закон, 138/22, 92/23 и 94/24), на предлог Комисије за праћење применe Међународних рачуноводствених стандарда за јавни сектор,

Министар финансија доноси

**ПРАВИЛНИК**

**о програму стручног оспособљавања за вођење пословних књига, састављање и презентацију финансијских извештаја у складу са Међународним рачуноводственим стандардoм за јавни сектор на готовинској основи**

Члан 1.

Овим правилником прописују се услови за оспособљавање стручних лица у смислу уредбе којом се уређује буџетско рачуноводство, за вођење пословних књига, припрему, подношење и објављивање финансијских извештаја у складу са Међународним рачуноводственим стандардом за јавни сектор на готовинској основи, корисника буџетских средстава и организација обавезног социјалног осигурања, као и корисника средстава Републичког фонда за здравствено осигурање, а све у складу са Програмом стручног оспособљавања за вођење пословних књига, састављање и презентацију финансијских извештаја у складу са Међународним рачуноводственим стандардима за јавни сектор на готовинској основи (у даљем тексту: Програм), који је одштампан уз овај правилник и чини његов саставни део.

Члан 2.

Корисници Програма су запослени код корисника буџетских средстава и организација обавезног социјалног осигурања, као и корисника средстава Републичког фонда за здравствено осигурање који имају:

1) средњу, вишу и високу стручну спрему и

2) одговарајуће радно искуство од најмање три године на пословима рачуноводства.

Члан 3.

Лице из члана 2. овог правилника обавештава корисника јавних средстава код којег је запослено о обукама које је потребно да похађа у циљу оспособљавања.

Корисник јавних средстава организатора обуке обавештава о запосленима који ће похађати обуку.

Члан 4.

Овај правилник ступа на снагу осмог дана од дана објављивања у „Службеном гласнику Републике Србије”.

Број 003282657 2025 10523 007 000 012 001

У Београду, 1. септембра 2025. године

Министар,

**Синиша Мали,** с.р.

ПРОГРАМ  
СТРУЧНОГ ОСПОСОБЉАВАЊА ЗА ВОЂЕЊЕ ПОСЛОВНИХ КЊИГА, САСТАВЉАЊЕ И ПРЕЗЕНТАЦИЈУ ФИНАНСИЈСКИХ ИЗВЕШТАЈА У СКЛАДУ СА МЕЂУНАРОДНИМ РАЧУНОВОДСТВЕНИМ СТАНДАРДИМА ЗА ЈАВНИ СЕКТОР НА ГОТОВИНСКОЈ ОСНОВИ

Члан 1.

Циљ овог програма је стручно оспособљавање запослених код корисника буџетских средстава и организација обавезног социјалног осигурања, као и корисника средстава Републичког фонда за здравствено осигурање, за вођење пословних књига, припрему, подношење и објављивање финансијских извештаја у складу са Међународним рачуноводственим стандардима за јавни сектор на готовинској основи.

Члан 2.

Програм се реализује похађањем обука, стручних курсевa, семинара и предавања (у даљем тексту: Обуке).

Обуке се спроводе континуирано током целе године по областима утврђеним правилником којим је прописан овај програм.

Члан 3.

Обуке обухватajу следеће области:

1) Међународни рачуноводствени стандарди за јавни сектор;

2) Јавне финансије;

3) Буџетско рачуноводство.

Члан 4.

Oбуке организују државни органи и организације који су за то стручно, кадровски и технички оспособљени (у даљем тексту: Организатор).

Предавачи на Обукама могу бити држављани Републике Србије и страни држављани.

Обуке се могу похађати и путем online вебинара.

Обуке се могу похађати радним данима, у току и ван радног времена, као и викендом.

Члан 5.

Након завршетка Oбуке, Организатор је у обавези да полазнику изда потврду о похађању Обуке.

Члан 6.

За спровођење овог програма обезбеђују се средства у буџету Републике Србије.